  Константин Вознесенских Анжелика Тихонова корреспондент 22-тӥ южтолэзе кык ар луиз, кызьы Удмуртиын коронавирусэн черлан нырысетӥ учыръёсты пусйизы. Берло дыре ковидэн черламъёслэн лыдзы кулэсмиз, но матысь толэзьёсы элькунын висисьёслэн лыдзы йылэмез возьмало. Со сярысь улосвыл кивалтэтлэн тӧроезлэн воштӥсез Эльвира Пинчук «Телеграм» каналаз ивортӥз. « Эпидеми бырон сярысь вераськыны вазь на, со сярысь быдэс дунне вылысь лыдпусъёс но верало. Тросаз кунъёсын висисьёслэн лыдзы нош ик йылэ, матысь толэзьёсы Россиын но сыӵе ик югдур луоз, дыр » Эльвира Пинчук, Удмуртиысь кивалтэтлэн тӧроезлэн воштӥсез Висёнэз алонын тужгес умоез амал – прививка. Эльвира Пинчуклэн верамезъя, эпидеми вакытэ сое, азьвыл ортчем вакцинация сярысь сертификатлэн ужан дырыз ар шуыса пусъемын ке но, ӝыны арлы огпол пуктоно. Удмуртиын коронавируслэсь прививка 128 пунктъёсын пуктыны луэ. Соос пӧлын Ижкарысь Мер тазалыкъя элькун центр бордын ужась пункт (Октябрьлы 50 ар нимо карлуд, 21). Со ужан нуналъёсы 8 часысен 19 часозь, шутэтскон нуналъёсы 10 часысен 16 часозь усьтэмын. Но 1-тӥ оштолэзьысен куать нуналъем радлыке потоз, соин валче арнянуналэ уз ужа. Прививка пуктон понна сьӧре паспорт, эм полис но СНИЛС кутоно луоз. Пусъём, прививка пуктылыны кутскем дырысен Удмуртие коронавирус инфекцилэсь 990 сюрслэсь трос доза вакцина вуиз. 694 сюрс пала адями нырысетӥ компонентсэ яке «Спутник Лайт» пуктӥз. Нош ревакцинациез 131 сюрс котыр адями гинэ ортчиз ай. Тодэ вайытом, берло нуналскын Удмуртиын коронавирусэн 273 черламъёсты шараязы. Тегъёс: Ижкар Удмуртия Тазалык коронавирус ЭльвираПинчук  